Kokouksessa Suomea edustava puolustusministeri Antti Kaikkonen ei ole sitä mieltä, että Eurooppa olisi jäänyt jalkoihin Yhdysvaltain ja Kiinan 5G-taistelussa.

Valkoisen talon tietoliikennepolitiikan erityisedustaja ehdottaa, että Yhdysvallat tekisi yhteistyötä muun muassa Nokian kanssa kiinalaisen Huawein lyömiseksi.

Münchenin turvallisuuskokouksessa perjantaina puhuneen Robert Blairin mukaan Yhdysvallat selvittää yhteistyömahdollisuuksia vaihtoehtojen löytämiseksi Huawein tarjoamalle teknologialle.

Yhdysvaltain oikeusministeri William Barr ehdotti viime viikolla China Initiative -konferenssissa, että Yhdysvallat ja sen liittolaiset voisivat haastaa Huawein valta-aseman 5G-teknologiassa ostamalla Nokian tai ruotsalaisen Ericssonin osakkeita.

Blairin mukaan yhteistyö olisi kuitenkin aivan eri asia kuin veronmaksajien rahojen käyttäminen osakeostoihin. Valkoinen talo tyrmäsi viime viikolla Barrin ajatuksen osakeostoista.

Yhdysvallat on varoittanut toistuvasti, että Kiina saattaa hyödyntää Huawein laitteita vakoilussa. Yhdysvallat on varoittanut esimerkiksi Britanniaa siitä, että Huawein osallistuminen maan 5G-verkkojen rakentamiseen voi johtaa siihen, ettei tiedustelutietoja enää jaeta brittien kanssa nykyiseen tapaan.

Yhdysvallat on vedonnut myös muihin Euroopan Nato-maihin, etteivät nämä antaisi Huaweille pääsyä 5G-verkkoihinsa.

Huawei on tyrmännyt väitteet vakoilusta. Esimerkiksi tänään perjantaina Huawein varapääjohtaja John Suffolk sanoi, että yhtiö vain toimittaa tekniikkaa, eikä sillä edes ole pääsyä puhelutietoihin.

Kaikkonen: Tärkeää, että Euroopalla on omia 5G-ratkaisuja

Kokouksessa Suomea edustanut puolustusministeri Antti Kaikkonen (kesk.) sanoo, ettei häneltä ole kysytty Münchenissä Nokiasta tai käynnissä olevasta 5G-taistelusta. Sen sijaan hän on käynyt useiden maiden edustajien kanssa keskusteluja muista turvallisuusasioista.

Entä voiko Huaweihin luottaa laitetoimittajana?

– Tässä varmaan on viisasta noudattaa tiettyä varovaisuusperiaatetta, muotoilee Kaikkonen.

Ministeri ei halua kommentoida Yhdysvaltain oikeusministerin aiempaa ehdotusta Nokian tai Ericssonin päätymisestä yhdysvaltalaisomistukseen.

– Tämä menee markkinatalouden puolelle, parempi, etten kommentoi, tyytyi Kaikkonen vastaamaan.

Ministeri ei halua spekuloida myöskään sitä, olisiko alan eurooppalaisyhtiöiden valuminen Yhdysvaltain päätäntävaltaan riski. Hän kuitenkin korostaa, että täysin aukottomia ratkaisuja ei tietoturva-asioissa ole.

Kaikkonen kertoo pitävänsä tärkeänä, että Euroopalla olisi omia vaihtoehtoja 5G-teknologian suhteen.

– Itse näen, että sillä olisi tietty merkitys, että meillä olisi eurooppalaista omistusta myös turvallisuuspolitiikan näkökulmasta.

Ministeri korostaa, että Yhdysvallat on tärkeä kumppani Euroopalle.

– Transatlanttisten suhteiden pitää toimia jatkossakin hyvin. Yhdysvallat ei ole Euroopalle vihollinen vaan kumppani.

Kaikkonen ei ole sitä mieltä, että Eurooppa olisi jäänyt jalkoihin Yhdysvaltain ja Kiinan 5G-taistelussa.

– En sanoisi näin, kyllä Euroopassa on ihan hyvää osaamista näissä asioissa.

Klo 20:44: Lisätty Kaikkosen kommentit.

Lisää aiheesta:

Analyysi: Eurooppalainen linja on selvä – Puhukoon Trump mitä puhuu, Huaweita ei boikotoida

Ranska: Huaweita ei suljeta pois 5G-markkinoilta

Suhtautuminen telejätti Huaweihin jakaa Eurooppaa – Nokian ja Ericssonin johtajat tapaavat tänään Merkelin

Lähteet: Reuters